Plaaswag reg vir die brandseisoen | Netwerk24
Plaaswag reg vir die brandseisoen
25 September 2020 06:01
'n Man demonstreer hoe sterk die straal water is wat uit die UHP-toestel spuit.Foto: Drakenstein Farm Watch
Die sonskyndae is hier wat beteken die verwoestende brandseisoen kom ook nader.
Dié brande is lewensgevaarlik en rig jaarliks miljoene rande se skade aan die infrastruktuur aan – gelukkig is die Drakenstein-plaaswag (DFW) vanjaar goed voorbereid om brandbestryding makliker en beter te maak.
DFW spog met 'n nuwe hoëdruktoestel (UHP) wat deur 'n ingenieursmaatskap­py, wat spesialiseer in die ontwikkeling van toestelle vir brandbestryding, ontwerp is.
Die DFW is 'n organisasie sonder winsbejag en bestaan uit 'n span veiligheids­beamptes, brandbestryders en mediese personeel. Hulle werk hoofsaaklik in die Draken­stein-omgewing om misdaad te bekamp.
Volgens Daan van Leeuwen Boomkamp, voorsitter van die DFW, bestry hulle jaarliks sowat 300 brande in hierdie gebied.
Aangesien die verskillende brande wat hulle in die gesig staar verskeie uitdagings meebring, het hulle 'n behoefte aan gevorderde toestelle om hul pogings te versterk.
Die hoëdruktoestel sal nie die gebruiklike manier van brandbestryding vervang nie, maar help wel om die brande te blus.
"Die voordeel is: Genoeg water, minder skade, meer onderdrukkingskrag, vinniger reaksie in die afgeleë gebied, goedkoper, plaaslik ontwikkel en vervaardig, makliker om deur brandweermanne te hanteer en slegs twee-man-bemanning is nodig," sê Van Leeuwen Boomkamp.
Dit sal veral die blus van brandende grasdakhuise vergemaklik omdat die water in die plafon gespuit kan word en onmiddellik die hitte en lug absorbeer, waarna die brand vinnig geblus sal word.
Die DFW het die verkoopreg op die toestel en belangstellendes kan e-pos stuur na Drakensteinfw@gmail.com of die beheerkamer by 0860 666 662 bel.